กสิกรไทยใจป้ำให้เอสเอ็มอีกู้สูงสุด 100 ล้าน
ธนาคารกสิกรไทยออกสินเชื่อให้เอสเอ็มอีกู้เงินเพื่อธุรกิจในประเทศและระหว่างประเทศได้สูงสุดถึง 100 ล้านบาท อนุมัติใน 7 วัน
14 ต.ค. 2553

ธนาคารกสิกรไทยออกสินเชื่อให้เอสเอ็มอีกู้เงินเพื่อธุรกิจในประเทศและระหว่างประเทศได้สูงสุดถึง 100 ล้านบาท อนุมัติใน 7 วัน 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยจึงได้ออกสินเชื่อ SME…ร้อยล้านก็กู้ได้ ให้ลูกค้าผู้ประกอบการเอสเอ็มอีขนาดกลางสามารถขอวงเงินสินเชื่อสูงสุดถึง 100 ล้านบาทต่อราย
ทั้งนี้ผู้ยื่นขอสินเชื่อจะทราบผลอนุมัติเร็วภายใน 7 วัน ซึ่งนับว่ารวดเร็วสำหรับยอดวงเงินสินเชื่อที่สูงถึง 100 ล้านบาท เพราะโดยทั่วไปอาจใช้เวลาในการพิจารณาอนุมัตินานถึง 1 เดือนหรือมากกว่า โดยผลการอนุมัติที่รวดเร็วจะช่วยให้ผู้ประกอบการได้รับเงินไปดำเนินธุรกิจได้เร็วทันต่อความต้องการ ทำให้ธุรกิจไม่สะดุด 
สำหรับผู้ยื่นขอสินเชื่อต้องเป็นผู้ประกอบการเอสเอ็มอีขนาดกลางที่มีรายได้ 50-400 ล้านบาทต่อปี และมีหลักประกันมูลค่าอย่างน้อย 30% ของวงเงินสินเชื่อ โดยหลักประกันที่ใช้จะต้องเป็นสถานประกอบการหลักในการสร้างรายได้หลักให้กับกิจการ ซึ่งธนาคารตั้งเป้าว่าจะปล่อยสินเชื่อได้ 5,000 ล้านบาทภายใน 1 ปี